	
	Peugeot Jetforce 50 C-TECH - dobitna kombinacija

Kada se na tržištu pojavio Jetforce, Peugeot je njime zadao neka nova pravila u svijetu proizvođača skutera. Ovogodišnji Jetforce C-Tech po mnogočemu je sličan svojem prethodniku. Jetforce koji se do ove godine mogao naći u prodaji bio je pokretan agregatom sa direktnim ubrizgavanjem i obiljem elektronike. Novi C-TECH dolazi kao pojednostavljena verzija, provjereni agregat napajan gorivom putem karburatora, instrument ploča sa analognim pokazivačima i općenito sa mnogo manje nepotrebne elektronike.


Dizajnerski gledano ovaj Francuz nema ni jednu lošu točku, sve je napravljeno kako bi se ovaj skuter svrstalo u vrh skutera «supersportaša». Agresivna prednja maska sa duguljastim nakošenim svijetlima i podignuti tanki zadnji kraj neopisivo podsjeća na neki veliki R motor.

Lijepo uklopljeni bijeli pokazivači smjera i zadnje stop svijetlo samo upotpunjuju dojam. Svijetla zaslužuju vrlo dobru ocjenu. Prednji svjetlosni snop sadrži odvojeno kratko i dugo svijetlo a moguće je kao i na automobilu kratkotrajno paliti i gasiti dugo svijetlo. Zaštita vozača od vjetra može se opisati kao vrlo loša no uzevši u obzir da ni konkurentni proizvođači u ponudi ne nude ništa bolje ovo se ne može navesti kao neki veći minus.

Prostora na noge ima dovoljno, smještene su između bočnih prednjih plastika i središnjeg grebena koji čine aluminijska konstrukcija u čijoj se sredini nalazi 8 litara velik spremnik goriva. Kao i na velikoj većini novih skutera otvor spremnika je lako dostupan i zaštićen bravom.

Instrument ploča sada je potpuno analogna, pojednostavljena ali i opremljena svim važnim podacima. Kritike idu jedino nešto slabije vidljivoj lampici pokazivača smjera i lampici ulja za mješavinu koja se svako malo palila iako je rezervoar ulja bio pun skoro do vrha.

Za sjedalo vozača može se reći da je vrlo udobno no suvozač bi mogao imati problema kada se radi o nekim dužim vožnjama.

Ispod sjedala može se smjestiti jedna integralna kaciga normalne veličine ili jedna jet kaciga. Osim toga Jetforce nema nikakve dodatne pretince.

Prednja hidraulična vilica i stražnji središnje smješten amortizer odlično amortiziraju manje neravnine. Uz vrlo dobru udobnost koju pruža u vožnji ni oni željni sportske vožnje neće ostati razočarani. Brzi prolasci kroz zavoj ili nagle promjene smjera u gradskim gužvama prošli su bez ikakvih problema. Uzevši u obzir masu od čak 106 kg, Jetforce C-Tech vrlo dobro ubrzava i bez problema dolazi do svoje maksimalne brzine, kazaljka brzinomjera zaustavlja se kod gravirane oznake 80 km/h.

C-Tech pokreće provjereni Peugeot agregat koji koristi karburator za napajanje gorivom i u toj kombinaciji razvija snagu od 3,8 kW. Buka samog agregata nešto je veća nego što smo navikli, stječe se dojam kako agregat radi na višim okretajima nego što bi trebao. Pri tom režimu rada spremnik goriva od 8 litara dostatan je za nešto više od 200km. Potrošnja se na testnom modelu kretala između 3,5 i 3,8 litara na 100 prijeđenih kilometara.

Kočnice zaslužuju odličnu ocjenu. Prednji disk promjera 226 mm i stražnji promjera 190 mm, oboje sa duplim klipovima za kočenje zaustavljaju ovaj Peugeot bez ikakvog problema.

Svi podaci i dojmovi prikupljeni tijekom ovog testa pokazali su nam da se novi Jetforce C-Tech bez problema može mjeriti kako po dizajnu tako i tehničkim osobinama sa samim vrhom «supersportaša» u klasi do 50 ccm. Tijekom jesenskog popusta koji trenutno traje Jetforce C-Tech 50 može se kupiti za vrlo prihvatljivih 17.999 kn.
+
- dizajn, okretnost, kočnice
-
- neudobno sjedalo suvozača, neprecizan pokazivač ulja za mješavinu
Tehničke karakteristike:

Motor
Jednocilindricni dvotaktni
Hladenje
Vodeno
Obujam
49,1 ccm 
Promjer x hod
39.94 / 39.80 mm
Omjer kompresije
---
Max. snaga
3,6 kW (--,- KS) pri 7,300 okr/min.
Paljenje
Elektricno i nožnim pokretacem
Podmazivanje
Automatski mjesac ulja i goriva
Prijenos 
Automatski variomat
Masa
106 Kg
Okvir
Aluminijska konstrukcija 
Prednji ovijes
Teleskopska hidraulicka vilica, cijevi promjera 32 mm
Stražnji ovijes
Progresivni središnji hidraulicki amortizer
Prednja guma
Tubeless 120/70-12"
Stražnja guma
Tubeless 130/70-13"
Prednja kocnica
Disk 226 mm
Stražnja kocnica
Disk 190 mm
Kapacitet spremnika za gorivo
8 litara
Potrošnja goriva
3,5 - 3,8 l na 100 km
Maksimalna brzina 
80 km/h 
Dužina-Širina
1.910 x 740 mm
Visina sjedala
-- mm
Meduosovinski razmak
-- mm 

